Poistekooride festival kulmineerub täna ühiskontserdiga
Juba peaaegu nädal aega on saanud rahvusvahelise poistekooride festivali Estonia 2015 raames kontserte kuulata. Täna on festivali lõppkontsert, kus esinevad koos poiste- ja meeskoorid Eestist, Šveitsist, Ungarist, Lätist, Leedust, Rootsist ja Venemaalt.
"Ma arvan, et üks põnevam teos saab olema spetsiaalselt selleks festivaliks kirjutatud Rasmus Puuri "The Song", mille saatepartii on kahele vokaalgrupile, laulavad Noorkuu ja üks vokaalgrupp Saksamaalt. Nemad esitavad a capella´s saatepartii, saadavad ühendkoori," tutvustas festivali kunstiline juht Hirvo Surva tänase õhtu maiuspala. Festivali lõppkontserdile oodatakse laulma 3000 poissi ja 1000 meest.
Ta lisas "Vikerhommikule", et siiani on kõik kontserdid kenasti sujunud.
"Eile olid veel avalikud tunnid Elleri koolis, kus oli palju põnevat õppida, näha ja jagada. On olnud huvitav ja väga loominguline nädal," sõnas Surva.
Festivalil osaleb kümme külaliskoori välismaalt.
"Ma ei jõudnud ainult kahte kuulata, aga teisi jõudsin. Peab ütlema, et kõik on omanäolised ja head koorid. Täna ühinevad nad veel kogu Eesti poistekooride väega, laulavad koos. Ees on veel palju põnevat," rääkis Surva.
Rahvusvaheline poistekooride festival Estonia 2015 hõlmab endas kontserte, õpitubasid, avatud proove, dirigentide koolitust ja palju muud, mis toimuvad Tartu, Tallinna, Pärnu ja Jõhvi parimates kontserdisaalides ja kirikutes.
Toimetaja: Madis Järvekülg